अमेजन प्राइममा 'बुलबुल'  
समीक्षात्मक रुपले रुचाइएको फिल्म 'बुलबुल' डिजिटल प्लेटफर्म अमेजन प्राइममा प्रदर्शनमा आएको छ । विनोद पौडेल निर्देशित फिल्म सन् २०१९ मा प्रदर्शन भई विभिन्न राष्ट्रिय एवं अन्तर्राष्ट्रिय पुरस्कार पाएको थियो । 
काठमाडौँ — समीक्षात्मक रुपले रुचाइएको फिल्म 'बुलबुल' डिजिटल प्लेटफर्म अमेजन प्राइममा प्रदर्शनमा आएको छ । विनोद पौडेल निर्देशित फिल्म सन् २०१९ मा प्रदर्शन भई विभिन्न राष्ट्रिय एवं अन्तर्राष्ट्रिय पुरस्कार पाएको थियो । फिल्मका निर्माता अविरल थापाले हलमा फिल्म हेर्न छुटाएका दर्शकले 'बुलबुल'हेर्ने माग गरेपछि अमेजन प्राइममा प्रदर्शन गरेको बताए । 'कहाँबाट कतिजनाले फिल्म हेरे र कति आम्दानी भयो भन्ने सबै कुरा निर्माता आफैंले पारदर्शीरुपमा हेर्न सकिने प्लेटफर्ममा दर्शकले पनि घरमै बसीबसी आफनो समयानुसार फिल्म हेर्न पाउनु सुनौलो अवसर हो,'थापाले भने ।प्रमुख अभिनेत्री स्वस्तिमा खड्काले यही फिल्मबाट सार्क फिल्म फेस्टिभलमा अवार्ड पाएकी थिइन् । त्यस्तै निर्देशक विनोदले पनि फिल्मबाट उत्कृष्ट निर्देशकको अवार्ड पाएका थिए । यो फिल्म नेपालको तर्फबाट ९२ औं अस्कर फिल्म अवार्डमा पनि प्रतिनिधित्व गरेको थियो । फिल्ममा स्वस्तिमासँगै अभिनेता मुकुन भुसाल, लक्ष्मी बर्देवा, दीपक क्षेत्रीलगायतको अभिनय छ । यसअघि अमेजन प्राइममा नेपाली फिल्म 'लाटोकोसेरो' र 'चिनी कम रंग कडा' प्रदर्शनमा आएको थियो । 